67. schôdza NR SR - 3.deň - A. dopoludnia
Dátum: 2022-06-28
Poslanec: Kamenický, Ladislav (SMER - SD)
Druh vystúpenia: Vystúpenie v rozprave

22. Ďakujem pekne. Vážené dámy, vážení páni, po niekoľkých dňoch čakania sme sa dostali konečne k tomuto vystúpeniu a musím povedať, že medzitým sa tu udialo viacero vecí, napríklad odvolávanie Jána Budaja, predtým sa tu ešte schválil balíček Igora Matoviča a vidieť, že tie rozpory, ktoré sú medzi vami, sú obrovské. Ja by som na začiatok svojho vystúpenia chcel začať tým, čo sme vlastne chceli dostať na pôdu Národnej rady, a to sa týka aj pána Sulíka aj ostatných ministrov. My sme tu už niekoľkokrát asi sedemkrát sa snažili dostať tému zdražovania a ja budem hovoriť aj o príčinách zdražovania a o tom, ako by sme mali reagovať na toto zdražovanie. Čo sa týka pána Sulíka už tu bolo povedané toho veľa aj zo strany mojich kolegov, ale môžem povedať, že, áno, aj táto schôdza bola zvolaná aj na to, aby sme dostali teda tému zdražovania na pôdu Národnej rady, lebo ste nám to niekoľkokrát zarezali, páni. Lebo vy sa o tom nechcete baviť. Vy nechápete, že to je téma číslo 1, ktorá trápi dnes ľudí na Slovensku. Čo sa týka tých ministrov okrem Sulíka úplne bez problémov by sme, a teda Budaja, samozrejme, už sme hovorili o tom, že budeme odvolávať ministra Vlčana. Môžme tu zavolať pani Remišovú na prvú. Prichádzame o miliardy páni, miliardy z eurofondov a prídeme o ne. Len pani Remišová sa bude usmievať a všetko je v najlepšom poriadku. O pánovi Mikulcovi ani nebudem hovoriť, toho by sme tu mohli volať asi každý týždeň. A pani Kolíková napríklad by mohla prísť na odvolávanie alebo taký pán Matovič a naposledy si necháme pána Hegera ako čerešničku na torte. Až toľko ministrov a dokonca predseda vlády by mohli byť odvolávaní. Nepôjdem ja tu rozoberať, čo mohol Heger, Korčok a Sulík kde urobiť a komu kto mohol čo poradiť a neporadiť. Príčin zdražovania je niekoľko. Jednou z nich je, a začnem s tými, ktoré neviete ovplyvniť, alebo teda neviete, viete, ale to by muselo byť dohodnuté na celoeurópskej úrovni. To sa bavíme o kvantitatívnom uvoľňovaní, tlačení peňazí. Celá pandémia, ktorá tu bola, okolo ktorej bolo tu bolo toľko hystérie, sa riešila čím? Tlačením peňazí, a to sú miliardy eur, ktoré sa vytlačili. To znehodnocuje teda európsku menu a tým pádom zvyšujú sa ceny v Európe aj na Slovensku. Druhou príčinou, samozrejme, pandémia. Narušila všetky tie logistické reťazce. Mnohé fabriky boli zavreté a keď sa tie logistické reťazce narušia, tak vzniká problém. Začne, dokonca systémy Just in Time padajú na ústa a nevedie fungovať. Čiže to je jednou z príčin takisto, prečo sa zvyšujú náklady. Vieme, že kontajnery, ktoré predtým boli za pätinovú cenu, sa predražene ponúkali na to, aby prepravovali tovar, lebo ich bolo nedostatok, toto je príčina. A teraz poďme k tretej príčine, a to sú sankcie voči Rusku. A teraz sa budem baviť ekonomicky. Môžte si tu hovoriť, čo chcete. Proste sankcie proti Rusku, aké mali ciele? Mali dva základné ciele. Jedným bolo, aby sa Rusi stiahli z Ukrajiny, ktorú napadli, a druhým cieľom bolo položiť ekonomicky na kolená Rusko. Povedzte mi, ktorý z týchto cieľov sa dosiahol sankciami. Koľko ich urobíme? Štrnásť? Jediný cieľ, čo sa dosiahol, alebo teda neviem, či to bol niekoho cieľ, je to, že rapídne stúpli ceny všetkého v celej Európe, vrátane Slovenska. A to je to, čo tu hovoril kolega, prečo sa malo vetovať, prečo sa mali vetovať sankcie. Lebo sú neúčinné, nič nedosiahli. Jediný efekt je, že je tu obrovské zdražovania. Dopad na životnú úroveň všetkých obyvateľov a najmä Slovenska. Odstrihnime sa od všetkého, čo chcete, ale keď to urobíte, a vy máte zodpovednosť, máte vládu, tak urobte opatrenia nato, aby tí ľudia na to nedoplatili. Toto je hlavný problém, lebo všetci prídu do Bruselu, tam si odmávajú sankcie, šiesty balíček, potom príde siedmy, a čo sa deje? Zrušíme swift, Rusi majú momentálne, používajú vlastný systém. A čo sa dosiahlo? No upevnili sa vzťahy, samozrejme, Ruska s ostatnými krajinami, ktoré si obiehajú ako, chodia ako na klavír okolo nich, a dnes vidíme veľké spojenectvo medzi Ruskom, Čínou, Indiou a nebudem ďalej menovať všetky tie krajiny, ktoré sa spájajú. A čo zostane? My hovoríme, treba Rusko vytesniť. A čo urobíme? My vytesníme sami seba a budeme trpieť ekonomicky, a to je veľký problém. A keď je teda niekto zodpovedný za to, že rozhodne v Bruseli o tom, že zavedieme sankcie, tak urobte opatrenia proti tomu. Lebo sú tu vlády, ktoré za to zahlasovali, ale na druhej strane spravili opatrenia, ktoré zmiernili tie dopady na tých ľudí. To zdražovanie je jednoduché. Samozrejme, tie inflačné tlaky sú veľké. Keď máte 10-percentnú infláciu, ktorá je dnes už na úrovni 12,7 %, tak sa, samozrejme, všetky tovary zdražejú, zdražejú všetky DPH-čky, ktoré vyberáte na každom jednom tovare, ktorý si zakúpil ten občan, a my vyberáme asi 9 miliárd na DPH. Vyberáme v spotrebných daniach o 10 % až 12 % navyše. Čiže tie peniaze mali byť použité na to, na to, aby sa zmiernili dopady. Nebudem tu vymenovávať všetky opatrenia v okolitých krajín, ktoré tu robili na to, aby zmiernili dopady. Slovensko je na poslednom mieste a nebudem ukazovať tabuľku mojich kolegov, ktorí hovoria, že sme na 27. mieste aj s Maltou. Toto je dopad. Čiže ak niekto urobí nejaké rozhodnutia musí si za nimi stáť, musí si prevziať za tieto rozhodnutia zodpovednosť a urobiť protiopatrenia, čo sa vôbec nedeje. To, že pán predseda SaS Sulík je na dovolenke, tak vidieť, ako ho trápi to, čo sa deje na Slovensku. Áno, tí ľudia padajú na hubu. Ako realita je taká, že dôchodca reálne dneska rozmýšľa nad tým, či zaplatí energie, alebo si pôjde kúpiť potraviny. Toto je realita. A môžte si hovoriť čo chcete. Dve eurá za pohonné hmoty. To je veľmi podobná situácia ako v 70-tych rokoch. V 70-tych rokoch bola arabsko-izraelská kríza, kedy Spojené štáty podporilo Izrael, a čo sa stalo? No stalo sa to, že arabské krajiny nedodávali ropu. Vyleteli ceny do nebies. Dokonca na pumpách v Spojených štátoch sa nenachádzali, boli prázdne. Ľudia si nevedeli načapovať. A k tomuto sa my blížime momentálne a ja neviem, aké budú tie teda protiopatrenia, aby ľudia mohli normálne fungovať ako doteraz. Áno, ja som čítal taký nejaký aforizmus, že za socializmu nemali sme tu banány, ale mali sme vždycky pohonné hmoty. Dnes tu máme kopec banánov, ale nebudeme mať benzín a naftu. Toto je dopad, ktorý môžme očakávať. Vzhľadom na ropné, tieto ropné krízy vyvolávajú tzv. stav stagflácie. Stagflácia je inflácia so stagnáciou. To je stav, ktorý by sa v trhovej ekonomike, neviem, kto tu všetko presadzujete, že trhová ekonomika funguje, nemal teoreticky stať. To je ekonomický stav, ktorý by sa nemal stať. Lebo inflácia rastie v prípade konjunktúry, vtedy keď sa ekonomike darí, keď všetko šľape na 100 %. A dnes tu máme div sa svete stav, kedy máme obrovskú infláciu a na druhej strane nám hrozí stagnácia a to sú presne tie stavy hlavne teda, keď sú vojenské konflikty, keď sa robia sankcie, keď sa niekto s niekým naťahuje a doplácajú na to všetko ľudia. Dobre, urobte sankcie, ale také, čo splnia tie dva ciele, o ktorých som vám hovoril, keď teda sa už o tom bavíme. Lenže sankcie dopadajú presne opačne na Európanov, na Slovákov. Čo všetko máte urobiť, na to netreba žiadny recept. To sa stačí pozrieť do okolitých krajín. Nebudem vám to tu teraz vymenovávať, to je úplne zbytočné. A minister hospodárstva je jeden z tých, ktorý by sa mal o to starať a nieže odíde na dovolenku do Dubaja a my tu budeme sa baviť o tom, že čo ma všetko urobiť, a čo nemal. Ja si teda neviem predstaviť, ja som bol chvíľu ministrom, ale ja si neviem predstaviť, že by ma niekto odvolával a ja by som si odišiel na dovolenku. To je absurdné, to je absurdné. Sám som zvedavý, ja poviem, táto debata sa už zvrhla aj na ten výsledok. To znamená, že nebudeme sa tu určite vecne baviť. Budeme si tu rozprávať. To, čo tu kolegovia, budeme si tu jeden na druhého nadávať, ale celá debata sa nám zvrhla na to, že či teda Sulík bude odvolaný, alebo nebude. Vidíme ako jeden deň Igor Matovič búcha Sulíka bejzbalovou palicou po hlave a na druhý deň sa mu povie, ho vyzýva na to, aby sme sa uzmierili. Takto ak to má fungovať, tak to je konečná, páni. Nebudem tu robiť reklamu referendu, ale myslím si, že z toho, čo sme počuli aj medzi ľuďmi, tak je čas, aby sa tu táto vláda zmenila. Čo sa týka dopadov, ja teda neviem, ako budú ľudia budúci rok platiť tie účty za plyn. Pán Sulík tu niečo hovoril o nejakých riešeniach. Ja chcem vidieť, ako to celé bude fungovať. Tak isto by som rád vedel od pána Sulíka, nech podá správu. Však on komunikuje, hovorí na dennej báze so Slovnaftom, tak my by sme sa radi dozvedeli teda, aké budú dopady na ten Slovnaft. Či budeme mať pohonné hmoty zo Slovnaftu, alebo ich budeme dovážať. Ako sa bude správať, alebo ako je to nachystané celá táto, ten tranzitný, alebo teda prechodný stav. Ako sa to bude diať, lebo však to je dôležité. Nie to je, myslíte, že ľudí nezaujíma, či náš jediný výrobca pohonných hmôt bude prosperovať, alebo padne na hubu. To ich zaujíma. Lebo chcú vedieť za koľko budú čapovať. Ja keď som, včera sme tankovali za 1,92, už koľko to bude stáť? Bude to 2 eurá za liter alebo viac? Čiže poviem otvorene, ja som presvedčený, že minister Sulík tu mal dnes byť, mali sme tu rokovať o tom, čo trápi ľudí. Lebo, áno, tak ako už bolo povedané, témou číslo 1 nie je Ukrajina. Témou číslo 1 je životná úroveň a zdražovanie na Slovensku. Sme tu parlament a túto tému musíme, to je našou psov povinnosťou, aby sme ju vyriešili a riešili. Lenže vzhľadom na to, že sedem alebo osemkrát sme už mali tu uznesenie, ktoré bolo zarezané, tak aj toto je cesta, aj ja tu nebudem hovoriť, či si zaslúži byť viac odvolávaný pán Sulík alebo Heger, alebo Matovič. My budeme odvolávať ministrov dovtedy, dokedy nezačnete niečo robiť so zdražovaním na Slovensku. Ďakujem pekne za pozornosť.